Diari Oficial de la Generalitat Valenciana


Sumari del DOGV 7918, del 16-11-2016 (2016/9073)

Correcció d'errades de la Resolució de 28 d'octubre de 2016, de la Conselleria d'Habitatge, Obres Públiques i Vertebració del Territori, per la qual se sotmet a consultes i participació i informació pública, per un període de dos mesos, la proposta del Pla d'Acció Territorial de la Infraestructura Verda del Litoral de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7918

Data del DOGV
:   16-11-2016

Secció del DOGV
:   V. ANUNCIS - C) ALTRES ASSUMPTES

Número del document
:   2016/9073


Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Correcció d'errades

Correcció d'errades de la Resolució de 28 d'octubre de 2016, de la Conselleria d'Habitatge, Obres Públiques i Vertebració del Territori, per la qual se sotmet a consultes i participació i informació pública, per un període de dos mesos, la proposta del Pla d'Acció Territorial de la Infraestructura Verda del Litoral de la Comunitat Valenciana. [2016/9073]  
Advertits diversos errors materials o de fet en la publicació en el Diari Oficial de la Generalitat Valenciana d'11 de novembre de 2016, de la Resolució de 28 d'octubre de 2016, de la consellera d'Habitatge, Obres Públiques i Vertebració del Territori, per la qual se sotmet a consultes i participació i informació pública, per un període de dos mesos, la proposta del Pla d'Acció Territorial de la Infraestructura Verda del Litoral de la Comunitat Valenciana.  
Vist l'informe emés per la Subdirecció General d'Ordenació del Territori i Paisatge, d'11 de novembre de 2016, en el qual s'adverteix que els errors existents no alteren el contingut de la resolució, atés que es tracta d'un mer error en la transcripció de la resolució, cal afirmar que són mers errors materials o de fet tal com ha establit reiteradament la jurisprudència. Així, per exemple, cal citar la Sentència del Tribunal Suprem de 15 de febrer de 2006 (rec. cassació 6060/2003), quan afirma en el seu FJ 4t que «l'error material o de fet es caracteritza per ser ostensible, manifest i indiscutible, i implica, per ell mateix, l'evidència d'aquest, sense necessitat de majors raonaments i s'exterioritza prima facie per la seua sola contemplació (davant del caràcter de qualificació jurídica, seguida d'una declaració basada en aquesta, que té l'error de dret), per la qual cosa, per a poder aplicar el mecanisme procedimental de rectificació d'errors materials o de fet, es requereix que concórreguen, en essència, les circumstàncies següents: que es tracte de simples equivocacions elementals de noms, dates, operacions aritmètiques o transcripcions de documents; que l'error s'observe tenint en compte exclusivament les dades de l'expedient administratiu en què s'advertisca; que siga palés i clar, sense necessitat d'acudir a interpretacions de normes jurídiques aplicables; que no es procedisca d'ofici a la revisió d'actes administratius ferms i consentits; que no es produïsca una alteració fonamental en el sentit de l'acte (perquè no hi ha error material quan la seua apreciació implique un juí valoratiu o exigisca una operació de qualificació jurídica).»  
  
Considerant el que estableix l'article 105 de la Llei 30/1992, de 26 de novembre, de Règim Jurídic i Procediment Administratiu Comú, resolc:  
  
Únic  
Procedir a publicar novament en el Diari Oficial de la Generalitat Valenciana la Resolució de 28 d'octubre de 2016, de la Conselleria d'Habitatge, Obres Públiques i Vertebració del Territori, per la qual se sotmet a consultes i participació i informació pública, per un període de dos mesos, la proposta del Pla d'Acció Territorial de la Infraestructura Verda del Litoral de la Comunitat Valenciana:  
  
«Resolució de la Conselleria d'Habitatge, Obres Públiques i Vertebració del Territori per la qual se sotmet a consultes i participació i informació pública, per un període de dos mesos, la versió inicial del Pla d'Acció Territorial de la Infraestructura Verda del Litoral de la Comunitat Valenciana.  
  
Antecedents  
L'espai litoral de la Comunitat Valenciana és un actiu territorial de primera magnitud des del punt de vista econòmic, ambiental i social, però, sens dubte, també és l'espai de la Comunitat Valenciana més amenaçat per les pressions urbanístiques dels últims anys. Per això, mitjançant la Resolució d'11 de novembre de 2015, s'inicia la tramitació del Pla d'Acció Territorial de la Infraestructura Verda del Litoral de la Comunitat Valenciana, amb la finalitat d'actuar de manera immediata sobre aquest espai tan fràgil.  
Una vegada remés a l'òrgan ambiental l'esborrany del pla i el document inicial estratègic del pla, amb data 28 d'abril de 2016, la Comissió d'Avaluació Ambiental emet el Document d'Abast de l'Estudi Ambiental i Territorial Estratègic, als efectes del compliment de la Llei 21/2013, de 28 d'abril, d'Avaluació Ambiental, i la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
  
Fonaments  
Atés que s'ha elaborat la versió inicial del Pla d'Acció Territorial de la Infraestructura Verda del Litoral de la Comunitat Valenciana, així com de la documentació ambiental pertinent, l'estudi de paisatge i altres informes i estudis amb les determinacions establides en el Document d'Abast de l'Estudi Ambiental i Territorial Estratègic, i en compliment del que disposa l'article 53 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, resolc:  
  
Primer  
Sotmetre a participació pública i consultes la versió inicial del Pla d'Acció Territorial de la Infraestructura Verda del Litoral de la Comunitat Valenciana, així com la documentació ambiental pertinent, l'estudi de paisatge i altres informes i estudis.  
  
Segon  
Ordenar la publicació de la present resolució en el Diari Oficial de la Generalitat Valenciana, en un diari no oficial d'àmplia difusió i en la pàgina web de la Conselleria.  
  
Tercer  
El termini de participació pública i consultes serà de dos mesos i començarà a comptar a partir de l'endemà de la publicació de la present resolució en el Diari Oficial de la Generalitat Valenciana, a l'efecte que el públic interessat puga examinar-lo i formular-hi les observacions, al·legacions i suggeriments que estime pertinents.  
  
Quart  
Sol·licitar consulta a les administracions públiques afectades.  
  
Cinqué  
La documentació podrà consultar-se en dies laborables, en horari de matins (09.00 hores a 14.00 hores), en els locals següents:  
- Subdirecció General d'Ordenació del Territori i Paisatge, ciutat administrativa 9 d'Octubre, torre 1, planta segona, carrer Castán Tobeñas, núm. 77, 46371 València.  
- Servei Territorial d'Urbanisme d'Alacant, de la Conselleria d'Habitatge, Obres Públiques i Vertebració del Territori. C/ Churruca, 29, 03739 Alacant.  
- Servei Territorial d'Urbanisme de Castelló, de la Conselleria d'Habitatge, Obres Públiques i Vertebració del Territori. Av. del Mar, 16, 12319 Castelló de la Plana.  
- Servei Territorial d'Urbanisme de València, de la Conselleria d'Habitatge, Obres Públiques i Vertebració del Territori. Edifici Prop. C/ Gregori Gea, 27, 46370 València.  
Així mateix, s'habilita la seua consulta a través de l'enllaç següent de la pàgina web de la Conselleria d'Habitatge, Obres Públiques i Vertebració del Territori, http://www.habitatge.gva.es/pativel. Atés que es tracta d'un pla que suposa canvis de classificació del sòl, es realitzaran sessions explicatives obertes al púbic i altres actuacions a fi de facilitar la difusió i comprensió ciutadana, tal com estableix l'article 51.4.c de la Llei 5/2014, d'ordenació del territori, urbanisme i paisatge, de la Comunitat Valenciana, i en el pla de participació pública que forma part de la documentació.  
  
Sisé  
Alçar la suspensió d'aprovació de programes d'actuació establida en la Resolució d'inici d'11 de novembre de 2015 i acordar, novament:  
  
a) Per als sòls no urbanitzables de protecció litoral i sòls no urbanitzables de reforç del litoral (grafiats en els plans d'ordenació amb els dígits 1 i 2, respectivament), se suspén la tramitació i l'aprovació de programes d'actuació en tot cas i d'autoritzacions i llicències que siguen incompatibles amb les determinacions normatives del pla.  
b) Per a la resta de sòls en situació bàsica de sòl rural de l'àmbit del present pla, se suspén la tramitació i l'aprovació de programes d'actuació i d'autoritzacions i llicències que siguen incompatibles amb les determinacions normatives del pla.  
La suspensió tindrà una duració màxima d'un any i produirà efectes a partir de l'endemà de la publicació de la present resolució en el Diari Oficial de Generalitat Valenciana.  
La present resolució és un acte de tràmit contra el qual no es pot interposar cap recurs, sense perjuí del dret dels interessats a interposar el que considere oportú.»  
  
València, 11 de novembre de 2016. El director general d'Ordenació del Territori, Urbanisme i Paisatge: J. Lluís Ferrando i Calatayud.